Sungura Mjanja
Language: Swahili | Genre: Creative_writing

﻿Sungura Mjanja

Siku moja Sungura  alienda kutafuta  chakula. Alikutana  na Tembo akibeba  asali mgongoni.  Sungura  alimwambia  Tembo, "Tafadhali  nibebe. Mimi ni  mnyonge."  
Tembo alikubali  Sungura akadakia  mgongo wake.  Sungura alianza  kula asali ya  Tembo!  
Asali ilianza  kudondoka.  Tembo alipouliza,  Sungura alisema  kuwa yalikuwa  maji yaliyotoka  kwenye kidonda  chake.  
Waliufikia mto na  kumkuta Kiboko  akinywa maji. 
Sungura alitaka  kujua kati ya  Tembo na Kiboko,  ni nani aliyekuwa  na nguvu  kumshinda  mwingine.  
Walianza  kubishana.  Tembo alisema  yeye ndiye mwenye  nguvu zaidi naye  Kiboko akasema ni  yeye.  
Sungura alisema  kuwa alijua jinsi ya  kutambua  aliyekuwa na  nguvu zaidi.  Aliwaambia  wamsubiri.  
Sungura alirudi na  kamba ndefu.  Alimfunga Tembo  kiunoni na  kumwelekeza  mbali na mto.  
Kisha Sungura  akamfunga Kiboko  kiunoni na  kumuacha pale  karibu na mto.  
Sungura alijificha  mtini akawaambia,  "Tayari! Moja,  mbili, tatu! Vuta  sasa!"  
Kiboko na Tembo  walivutana.  Tembo akamvuta  Kiboko naye Kiboko  akamvuta Tembo.  
Kiboko na Tembo  wakavutana lakini,  hakuna aliyeweza  kushinda.  
Sungura aliendelea  kula asali ya  Tembo kule mtini.  
Alipomaliza kuila  asali, aliikata  kamba karibu sana  na Kiboko.  
Tembo aliuangukia  mti kwa kishindo.  
Sungura  alimshangilia  Kiboko akisema  kwamba yeye  ndiye mwenye  nguvu zaidi.  


Source www.africanstorybook.org